Doložka finančných, ekonomických, environmentálnych vplyvov, 
 vplyvov na zamestnanosť a podnikateľské prostredie

1. Odhad vplyvov na verejné financie
 Dopad na zvýšenie platových taríf zamestnancov zamestnávateľov, ktorí pri odmeňovaní postupujú podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“) za 6 mesiacov roku 2007 je nasledovný:
- 	štátny rozpočet (kapitola Všeobecná pokladničná správa) – rozpočtové a  príspevkové  organizácie  rozpočtových  kapitol,  vrátane  verejných  vysokých  škôl a  prenesených kompetencií na obce financované z  jednotlivých kapitol rozpočtu  (údaje  sú  bez  preneseného výkonu štátnej správy za regionálne školstvo)    		707,8 mil. Sk,
-    z toho mzdy a platy      . . . . . . . . . . . . . . . . . . . . . . . . . . . . . . . .	524,1 mil. Sk

-	územná samospráva vrátane regionálneho školstva    . . . . . . . . .	1 493,0 mil. Sk, 
-   z toho mzdy a platy       . . . . . . . . . . . . . . . . . . . . . . . . . . . . . . . . .	1 104,3 mil. Sk.

Podľa § 1 ods. 4 zákona o odmeňovaní zamestnávateľ, ktorým je vyšší územný celok a obec, má alternatívnu možnosť odmeňovania zamestnancov. Vzhľadom na to, že nie sú k dispozícii relevantné údaje o počte zamestnancov, u ktorých sa v zmysle citovaného ustanovenia pri odmeňovaní postupuje podľa Zákonníka práce, výpočet dopadu na územnú samosprávu sa uvádza kvalifikovaným odhadom, pričom sa vychádzalo zo skutočnosti za I. polrok 2006 (podľa údajov Štatistického úradu Slovenskej republiky). K týmto údajom sa pripočítala dohodnutá valorizácia uskutočnená od 1. júla 2006 a plánované výdavky na valorizáciu v roku 2007 vrátane valorizácie pre zamestnancov regionálneho školstva. 
Celkovú výšku dopadu zvýšenia stupníc platových taríf zamestnancov pri výkone práce vo verejnom záujme, ktorí sú odmeňovaní podľa zákona o odmeňovaní v nasledujúcich rokoch za predpokladu, že u všetkých zamestnancov by zamestnávatelia postupovali podľa zákona o odmeňovaní, možno odhadnúť takto:
-	v roku 2008 v celkovej výške 4 401,6 mil. Sk, z toho na mzdy a platy  3 256,8 mil. Sk,
-	v roku 2009 v celkovej výške 4 401,6 mil. Sk, z toho na mzdy a platy  3 256,8 mil. Sk.

2. Odhad vplyvov na obyvateľov, hospodárenie podnikateľskej sféry a iných právnických osôb
Zvýšenie stupníc platových taríf nebude mať negatívny vplyv na obyvateľstvo, ani na hospodárenie podnikateľskej sféry a iných právnických osôb. 

3.  Odhad vplyvov na životné prostredie
Realizácia predloženého návrhu nariadenia vlády nebude mať žiadny vplyv na životné prostredie.

4. Odhad vplyvov na zamestnanosť 
Realizáciou predloženého návrhu nariadenia vlády sa nepredpokladá žiadny vplyv na zamestnanosť občanov Slovenskej republiky.

5. Odhad vplyvov na podnikateľské prostredie
Vzhľadom na to, že predkladané nariadenie vlády sa vzťahuje na zamestnávateľov nepodnikateľskej sféry, nebude mať vplyv na podnikateľské prostredie.